Lunis ai 27 di Fevrâr, dì là che al cole l’inovâl dal riviel de Joibe Grasse dal 1511, daûr di chê che aromai e je deventade une tradizion, Radio Onde Furlane e propon une programazion speciâl pe “Zornade Furlane dai Dirits”. Duncje, di vot e mieze di buinore fin siet sot sere (08.30 – 19.00), al puest de programazion normâl a laran in onde aprofondiments e spazis musicâi in teme cun chê zornade. Si fevelarà di dirits linguistics cul sindic di Migjee Alberto Bergamin, cu la presidente provinciâl de SKGZ Luigia Negro e cul membri de Comission regjonâl pe minorance todescje Velia Plozner. Sul teme dal lavôr a intervignaran il segretari regjonâl de Cgil Franco Belci e Guerrino Cecotti, un dai protagoniscj des lotis dal Cormôr. Tal dopodimisdì, invezit, si fevelarà di cuatri dai argoments plui cjalts par chel che al rivuarde la difese dal teritori furlan, ven a dî di TAV cun Giancarlo Pastorutti, dal dopleament de centrâl di Somplât cun Franceschino Barazzutti, di autostrade Cimpel – Glemone cun Lucia D’Andrea e di eletrodot Redipulie – Udin cun Aldevis Tibaldi.
Dai 13 di Fevrâr cui che si sintonize su Onde Furlane la buinore, di 8.30 a 9.00, al pues scoltâ “Friûl Parade”. Al è un gnûf program dedicât ae sene musicâl furlane metût adun e condusût di Mojra B. “Friûl Parade” al ufrìs ogni dì, dal lunis al vinars, une selezion di tocs musicâi furlans dal dì di vuê – ancje inedits – compagnâts di aprofondiments e di curiositât.
La produzion musicâl ta chês altris lenghis minorizadis de Europe e je invezit la protagoniste di “Babêl Europe”, program cuindisinâl che al à començât a lâ in onde in Zenâr. Curade e condusude di Marco Stolfo, za autôr dal libri “La mê lenghe e sune il rock (e no dome chel). Friûl, Europe”, la trasmission e ufrìs une panoramiche, tra storie e novitâts discografichis, su la musiche contemporanie di Sardegne, Ocitanie, Paîs Basc, Bretagne, Galizie, Scozie, Paîs Catalans e v.i.
“Babêl Europe” al va in onde il martars a 11.00 di matine e in repliche il miercus a 13.00, alternantsi cun “Internazionalitari”. Par chest ultin program no si pues tant fevelâ di novitât, ma di une partence gnove dopo di une “polse” durade plui di 14 mês mês. Il cuindisinâl di informazion su lis nazions cence stât e lis minorancis linguistichis europeanis firmât di Carli Pup al rapresente un dai pôcs spazis informatîfs che a permetin di cognossi cuntune cierte continuitât lis notiziis che a rivuardin lis comunitâts minorizadis dal continent.
Cui 15 di Fevrâr al torne ancje “Tam Tam”, program di informazion pe inclusion sociâl dai migrants metût adun cu la poie de associazion dai mediatôrs di comunitât e curât di Silvia Canciani e Isabelle Grattoni. La trasmission e va in onde ogni cuindis dîs il miercus a 10.30 di matine e in repliche la sabide a 16.30.
Intes prossimis setemanis, invezit, a tacaran gnûfs programs di argoment leterari. Si trate di “Peraulis scritis, peraulis ditis” là che la atore Aida Talliente, protagoniste di diviers spetacui teatrâi di sucès, e interprete une schirie di contis in lenghe furlane publicadis intai ultins agns, e di “Onde Curte” che al partìs de esperience dal blog “Contecurte” cun chê di fâ cognossi la gnove leterature furlane e di stiçâ a scrivi par furlan.
Tra lis novitâts in program si varà po ancje “Corais musicâi”, rubriche di divulgazion musicâl curade e condusude di Lia Bront. Chest gnûf cicli de trasmission e sarà dedicade ae musiche pal cine.
Buine scolte!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn